Winde van verandering in Wes-Kaap | Maroela Media
Die Wes-Kaapse premier, Alan Winde, het sy beleidsprioriteite vir sy ampstermyn van vyf jaar aangekondig.
Hy het in Kaapstad gesê daar is 'n paar kwessies waaroor hy baie sterk voel. Dit is werksgeleenthede, vervoerkwessies en gemeenskapsveiligheid, en daarom het hy dus besluit om spesifieke doelwitte te stel waaroor die provinsiale ministers wat met die portefeuljes toevertrou word, gereelde verslae moet opstel om hul vordering te meet.
Winde het oudminister Donald Grant as spesiale adviseur in sy kantoor aangestel met die uitsluitlike doel om die tasbare vordering op daardie vlak te meet.
"Die premierskantoor sal ook 'n ekonomiese operasionele sentrum huisves om die uitdagings te takel wat ondervind word om sake-ondernemings in ons provinsie te laat groei, insluitende in gebiede waar daar nie tans soveel sakegeleenthede is nie," het Winde onderneem.
"Hul eerste taak sal wees om rompslomp uit te skakel wat die private sektor en private beleggers verhoed om ons groeidoelwitte, doelwitte met werksgeleenthede en beleggingsmoontlikhede te haal."
'n Verdere program wat uit die premierskantoor bestuur sal word fokus op 'n regstreekse poging om binne die provinsiale staatsdiens 'n kultuurverandering te skep en innovering in die hand te werk.
Winde se doel is om die Wes-Kaapse regering 'n gesogte werksplek te maak sodat die regte vaardighede aangetrek kan word om beter dienslewering te verseker.
"Ek glo dat, as ons ons personeel reg hanteer, hulle ons landsburgers reg sal hanteer. Om te verseker dat ons 'n oopkop-administrasie is, sal alle ministeriële kantore in Kaapstad elke eerste Donderdagaand van die maand oop wees sodat die publiek met ministers kan kom gesels," aldus Winde.
Alan Winde Kaapstad
Bla bla bla, net nog praatjies…
Second thoughts, never mind. Your party will still lose support whatever your promises is.
Hou net aan met die goeie regering in die Wes-Kaap, dis hoekom ons hier vir julle stem. Verhoog die belasting van die ondankbares wat oorgeloop het na die VF+